CELEX: 32012H0724(05)
Language: hu
Date: 2012-07-10 00:00:00
Title: A Tanács ajánlása ( 2012. július 10. ) a Cseh Köztársaság 2012. évi nemzeti reformprogramjáról és a Cseh Köztársaság 2012–2015-ös időszakra vonatkozó konvergenciaprogramjáról szóló tanácsi vélemény adásáról

24.7.2012   
            
            
               HU
            
            
               Az Európai Unió Hivatalos Lapja
            
            
               C 219/17
            
         A TANÁCS AJÁNLÁSA
   (2012. július 10.)
   a Cseh Köztársaság 2012. évi nemzeti reformprogramjáról és a Cseh Köztársaság 2012–2015-ös időszakra vonatkozó konvergenciaprogramjáról szóló tanácsi vélemény adásáról
   2012/C 219/05
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 121. cikke (2) bekezdésére és 148. cikke (4) bekezdésére,
   tekintettel a költségvetési egyenleg felügyeletének megerősítéséről és a gazdaságpolitikák felügyeletéről és összehangolásáról szóló, 1997. július 7-i 1466/97/EK tanácsi rendeletre (1) és különösen annak 9. cikke (2) bekezdésére,
   tekintettel az Európai Bizottság ajánlására,
   tekintettel az Európai Tanács következtetéseire,
   tekintettel a Foglalkoztatási Bizottság véleményére,
   a Gazdasági és Pénzügyi Bizottsággal folytatott konzultációt követően,
   mivel:
   
               (1)
            
            
               Az Európai Tanács 2010. március 26-án jóváhagyta a Bizottság „Európa 2020” elnevezésű, a gazdaságpolitikák fokozott összehangolásán alapuló, a foglalkoztatást és növekedést célzó új stratégia elindításáról szóló javaslatát, amely stratégia azokra a kulcsfontosságú területekre összpontosít, amelyeken fellépésre van szükség annak érdekében, hogy Európa növelhesse a fenntartható növekedés és a versenyképesség területén rejlő lehetőségeit.
            
         
               (2)
            
            
               A Tanács 2010. július 13-án elfogadta a tagállamok és az Unió gazdaságpolitikáira vonatkozó átfogó iránymutatásokról szóló ajánlást (2010–2014), 2010. október 21-én pedig elfogadta a tagállamok foglalkoztatáspolitikáira vonatkozó iránymutatásokról szóló határozatot (2), melyek együtt alkotják az „integrált iránymutatásokat”. A tagállamok felkérést kaptak, hogy nemzeti gazdaság- és foglalkoztatáspolitikájukban vegyék figyelembe az integrált iránymutatásokat.
            
         
               (3)
            
            
               A Tanács 2011. július 12-én ajánlást (3) fogadott el a Cseh Köztársaság 2011. évi nemzeti reformprogramjáról, valamint véleményt adott a Cseh Köztársaság 2011–2014-es időszakra vonatkozó, aktualizált konvergenciaprogramjáról.
            
         
               (4)
            
            
               A Bizottság 2011. november 23-án elfogadta a második éves növekedési jelentést, amely az Európa 2020 stratégiára épülve elindítja az előzetes és integrált gazdaságpolitikai koordináció második európai szemeszterét. A Bizottság a makrogazdasági egyensúlyhiányok megelőzéséréről és kiigazításáról szóló, 2011. november 16-i 1176/2011/EU európai parlamenti és tanácsi rendelet (4) alapján 2012. február 14-én elfogadta a riasztási mechanizmus keretében készült jelentést, amelyben a Cseh Köztársaságot nem sorolta azon tagállamok közé, amelyek vonatkozásában részletes felülvizsgálatra kerül sor.
            
         
               (5)
            
            
               A Tanács 2011. december 1-jén következtetéseket fogadott el, amelyekben felhívta a szociális védelemmel foglalkozó bizottságot, hogy a Foglalkoztatási Bizottsággal és más bizottságokkal együttműködésben nyújtsa be a Tanácsnak az Európa 2020 szakpolitikai ciklus keretében javasolt intézkedésekkel kapcsolatos észrevételeit. Az említett észrevételek a Foglalkoztatási Bizottság véleményének részét képezik.
            
         
               (6)
            
            
               Az Európai Parlament az 1466/97/EK rendelettel összhangban megfelelően részt vett az európai szemeszterben, és 2012. február 15-én elfogadta a 2012. évi éves növekedési jelentés foglalkoztatási és szociális vonatkozásairól szóló állásfoglalást és a 2012. évi éves növekedési jelentéshez való hozzájárulásról szóló állásfoglalást.
            
         
               (7)
            
            
               2012. március 2-án az Európai Tanács jóváhagyta a pénzügyi stabilitással, a költségvetési konszolidációval és a növekedést támogató intézkedésekkel kapcsolatos prioritásokat. Hangsúlyozta, hogy differenciált és növekedést elősegítő költségvetési konszolidációt kell végrehajtani, helyre kell állítani a gazdaságnak történő hitelnyújtás normál feltételeit, ösztönözni kell a növekedést és a versenyképességet, kezelni kell a munkanélküliséget és a válság társadalmi következményeit, valamint korszerűsíteni kell a közigazgatást.
            
         
               (8)
            
            
               A Cseh Köztársaság 2012. április 25-én benyújtotta a 2012–2015-ös időszakra vonatkozó konvergenciaprogramját, 2012. április 13-án pedig 2012. évi nemzeti reformprogramját. A kapcsolódási pontok figyelembevétele érdekében a két program értékelésére egyidejűleg került sor.
            
         
               (9)
            
            
               Az 1466/97/EK rendeletnek megfelelően a konvergenciaprogram értékelése alapján a Tanács úgy véli, hogy a programban szereplő költségvetési előrejelzéseket alátámasztó makrogazdasági forgatókönyv megalapozott. A konvergenciaprogram szerint a 2012-es GDP-növekedés várhatóan 0,2 %, a 2013-as pedig 1,3 % lesz ellentétben a Bizottság szolgálatainak 2012. évi tavaszi előrejelzésében prognosztizált 2012-es 0 %-kal és 2013-as 1,5 %-kal. A konvergenciaprogramban körvonalazott költségvetési stratégia célja egy kiegyensúlyozott költségvetés elérése 2016-ra. A 2013-ban a GDP 2,9 %-ának megfelelő költségvetési hiánycél összhangban áll a túlzott hiány kiigazítására vonatkozóan a 2009. december 2-i tanácsi ajánlásokban meghatározott határidővel. Az (újraszámított) strukturális költségvetési egyenleg (5) alapján a 2010–2013-as időszakban a GDP 0,9 %-ának megfelelő éves átlagos költségvetési kiigazítás kismértékben a Tanács által javasolt, a GDP 1 %-ának megfelelő kiigazítás alatt van. A konvergenciaprogram megerősíti, hogy a középtávú költségvetési cél a GDP 1 %-át kitevő hiány, amely megfelelően tükrözi a Stabilitási és Növekedési Paktumban foglalt – 2015-ben elérendő – követelményeket. Az (újraszámított) strukturális költségvetési egyenleg alapján a középtávú költségvetési cél elérésének irányába tett előrelépések 2014-ben a GDP 0,8 %-ának, 2015-ben pedig 0,7 %-ának felelnek meg; az államháztartási kiadások növekedésének mértéke összhangban van a kiadásra vonatkozóan a Stabilitási és Növekedési Paktumban rögzített referenciaértékkel.
               A konvergenciaprogramban szereplő költségvetési előrejelzések számos kockázatnak vannak kitéve. Az egyházaknak nyújtott pénzügyi kompenzációról szóló törvény, amelyet a parlament jelenleg tárgyal, egy alkalommal, a hatálybalépés évében a GDP 1,5 %-ával növelné az államháztartás hiányát. Általánosabban a bevételi és a kiadási oldalon tervezett konszolidációs intézkedések jellege és mértéke jelentős kockázatot jelent a költségvetési kiigazítás fenntarthatósága szempontjából a programidőszakon túl. A költségvetési kiigazítás eddig főként a lineáris csökkentésekre támaszkodott, amely a növekedést ösztönző kiadási tételekre is hatással van. A 2013–2015-ös időszakra a közigazgatási kiadások terén a GDP 1 %-át kitevő további megtakarításokat terveznek, azonban a program nem tartalmaz kellően konkrét részleteket. Végezetül a tervezett bevételi intézkedések legtöbbje átmeneti jellegű, és 2015-ben lejár. A konvergenciaprogram szerint az adósság-GDP arány 2013-ban várhatóan 45,1 %-on tetőzik, és ezt követően csökkenni fog, főként az elsődleges egyenleg várható folyamatos javulásának köszönhetően.
            
         
               (10)
            
            
               2011-ben a cseh hatóságok jóváhagyták a kedvezményes hozzáadottértékadó-mérték növelését és a dohányra kivetett magasabb jövedéki adókat; elfogadták a munkabéreket terhelő adókat érintő jelentős adóreformot is, amelynek 2014-ben kellene hatályba lépnie. 2012 áprilisában kormányszintű megállapodás született az adórendszer további módosításairól. A további módosítások közül néhány a jelenleg az uniós átlag alatti környezetvédelmi és ingatlanadókat érinti. A munkabéreket terhelő adókat érintő rendelkezések a javaslat szerinti átmeneti jellegük miatt a teljesítéssel kapcsolatos további költségeket eredményeznének, és az adófizetők szempontjából kevésbé lenne kiszámítható a rendszer. Ezenfelül az új javaslatok csak részben foglalkoznak azzal, hogy az átalányadózás és az adókedvezmények széles körű igénybevétele miatt a munkavállalókhoz képest alacsony az önálló vállalkozók tényleges adóztatása. Végezetül, a kormány intézkedéseket fogadott el a hozzáadottérték-adóval és az üzemanyagadóval kapcsolatos csalások elleni küzdelem érdekében, és megtette az első lépéseket az egyablakos beszedési rendszer bevezetése felé. Az adójogszabályok betartása azonban továbbra is kérdés marad, és a jelenlegi adóbeszedési rendszer nem világos és átfogó stratégián alapul.
            
         
               (11)
            
            
               A kormány elfogadta és részben végrehajtotta a nyugdíjrendszer reformját, amelynek célja a költségvetés megszilárdítása és a nyugdíjmegtakarítások növelése. Mindazonáltal, mivel 2030-tól kezdődően a nyugdíjkiadások fokozatosan gyorsuló növekedésére kell számítani, a nyugdíjrendszerben várható pénzügyi egyensúlyhiány az uniós átlaggal összevetve még mindig viszonylag magas. A reform megerősíti a törvényes nyugdíjkorhatár és a várható élettartam kapcsolatát, viszont hiányzik belőle az a mechanizmus, amely biztosítaná a gyors reagálást a jövőbeli változásokra. Az, hogy az újonnan létrehozott új pillér mennyiben eredményez magasabb átlagnyugdíjakat a jövőben, attól függ, hogy a munkavállalók – különösen a fiatalok – milyen arányban vesznek e pillérben részt, illetve hogy hosszú távon milyen lesz a várható hozam. Nem jelentettek be azonban olyan intézkedéseket, amelyek ösztönöznék az e pillérben való tényleges részvételt, valamint szükség volna a potenciális megtakarítók számára nyújtott további iránymutatásra. Ezenfelül a kormány által – a szociális partnerekkel egyetértésben – tervezett új korkedvezményes nyugdíjbavonulási rendszer jelentős kockázatot képvisel a reformok hitelességére és nagyszabású voltára nézve abból a szempontból, hogy így emelkedni fog-e a tényleges nyugdíjbavonulási életkor, és megfelelő lesz-e a nyugdíjak összege.
            
         
               (12)
            
            
               A teljes munkanélküliségi ráta az uniós átlag alatt van, de a gyermekes nők és más kiszolgáltatott helyzetben lévő csoportok a munkaerőpiacon továbbra sem tudnak teljes mértékben érvényesülni. A szülési szabadságról való korai visszatérés – amely elejét venné a készségek elvesztésének – azon múlik, hogy könnyebb-e a hozzáférés a gyermekek, különösen a három év alatti gyermekek napközbeni felügyeletét ellátó intézményekhez. E tekintetben a kormány könnyítette a vállalati óvodák létrehozásának szakmai követelményeit, és adózási ösztönzőket kíván bevezetni a magán-gyermekgondozás szélesebb körű elterjesztése érdekében, részben végrehajtva így az ajánlásokat. Mivel azonban a három év alatti gyermekeknek csupán 3 %-a jár bölcsödébe (ez az arány az EU-27-ben 2009-ben 24 % volt), további intézkedésekre van szükség annak érdekében, hogy a kisgyermekek szülei nagyobb mértékben vegyenek részt a munkaerőpiacon.
            
         
               (13)
            
            
               Számos intézkedést fogadtak el az állami foglalkoztatási szolgálat teljesítményének javítása érdekében. A regionális munkaügyi hivatalok egy új központi munkaügyi hivatal irányítása alá kerültek, és – a szociális ellátások szélesebb körű reformja keretében – a nem biztosítási szociális ellátások kifizetéséért viselt felelősség az önkormányzatokról a munkaügyi hivatalokra hárult. Az ebből eredő megnövekedett munkamennyiség azonban további terheket ró az állami foglalkoztatási szolgálat alkalmazottaira, akiknek száma 2011-ben 12 %-kal csökkent. A munkaerő-közvetítés javítása érdekében bevezettek egy rendszert, amely a foglalkoztatási szolgálatokat magánügynökségeknek szervezi ki. A díjak nagy részét előre kell fizetni, ám ezt a rendszert a jövőben felül kell vizsgálni annak érdekében, hogy az ösztönzőket a munkaerő-piaci eredményekhez igazítsák. További erőfeszítésekre van szükség a képzések, az álláskeresésben nyújtott segítség és az egyénre szabott szolgáltatások jobb minőségének és hatékonyságának biztosítása érdekében. Ehhez azonban biztosítani kell a szükséges eszközöket és ösztönzőket. Be kell vezetni a hatékonyság értékelését az intézkedések célzottságának javítása érdekében, amennyiben a beavatkozásokat és az aktivációs programok finanszírozását a teljesítményhez kívánják kötni.
            
         
               (14)
            
            
               Az egyes olyan területeken, mint az e-kormányzati szolgáltatások és a vállalkozások adminisztratív terheinek csökkentése, a közelmúltban történt előrelépések ellenére a közigazgatás hatékonyságának javítására még sok lehetőség kínálkozik. A 2011–2012-es korrupcióellenes stratégia végrehajtása jelenleg folyik, és készül a 2012 utáni időszakra szóló új stratégia, amelyet még 2012-ben el fognak fogadni. A jelenlegi stratégia legfontosabb intézkedése a 2012 áprilisa óta hatályban lévő, új közbeszerzési törvény elfogadása volt. E törvény megfelelő érvényesítése és végrehajtása létfontosságú annak hitelessége és hatékonysága tekintetében. Még nem oldották meg az anonim részvénytulajdonlás kérdését. A közalkalmazotti törvény még mindig előkészítés alatt áll, azonban késedelem nélkül el kell fogadni annak érdekében, hogy a közigazgatás számára biztosítsák a szükséges stabilitást. Emellett az uniós alapok végrehajtása terén mutatkozó gondokat jelentős mértékben a közbeszerzés szabálytalanságai, valamint a közigazgatás irányításának és ellenőrző rendszereinek az elvárt szint alatti működése okozza.
            
         
               (15)
            
            
               A cseh gazdaságnak olyan tényezőket kell mozgósítania, amelyek elősegítik az innováción, a magasabb hozzáadott értéken és a humántőkén alapuló növekedésre való átállást, mivel a tőkeigényes növekedésen alapuló további tényleges konvergencia meglehetősen korlátozottnak tűnik. Jelenleg párbeszéd folyik a felsőoktatás reformjáról. E reform magában foglalja ugyan a jelenlegi akkreditációs folyamat átalakítását, azonban nem pontosítja kellőképp a minőségértékelési normákat, és a módszeres adatgyűjtés és elemzés hiánya miatt nem élvezi az akadémiai közösség támogatását. A cseh diákok romló eredményei miatt a kormány lépéseket tett a minimális tanulmányi eredmények biztosítása érdekében, és országos szintű számítógépes vizsgáztatási stratégiát indított útnak. Ezen intézkedések azonban nem képesek hatékonyan növelni a kötelező oktatás minőségét és igazságosságát.
            
         
               (16)
            
            
               Az európai szemeszterrel összefüggésben a Bizottság elvégezte a Cseh Köztársaság gazdaságpolitikájának átfogó elemzését. Értékelte a konvergenciaprogramot és a nemzeti reformprogramot. Figyelembe vette nemcsak a programoknak a Cseh Köztársaság fenntartható költségvetési és társadalmi-gazdasági politikája szempontjából mutatott jelentőségét, hanem azt is, hogy azok megfelelnek-e az uniós szabályoknak és iránymutatásoknak, tekintve, hogy az Unió átfogó gazdasági kormányzását uniós szempontoknak a jövőbeli nemzeti döntésekbe való beépítésével kell megerősíteni. Az alábbi, 1–6. ajánlás tükrözi a Bizottságnak az európai szemeszter keretében tett ajánlásait.
            
         
               (17)
            
            
               A Tanács ezen értékelés fényében megvizsgálta a konvergenciaprogramot, és véleményét (6) különösen az 1. ajánlás tükrözi,
            
         AJÁNLJA, hogy a Cseh Köztársaság a 2012–2013-as időszakban tegyen intézkedéseket a következők érdekében:
   
               1.
            
            
               Biztosítsa a túlzott hiány kellő időben történő kiigazítása érekében tervezett előrehaladást. Ebből a célból teljes mértékben hajtsa végre a 2012. évi költségvetést, és határozza meg a 2013-ban szükséges tartós intézkedéseket, hogy elérjék a túlzotthiány-eljárás szerint a tanácsi ajánlásban meghatározott átlagos éves strukturális kiigazítást. Ezt követően biztosítsa a megfelelő strukturális kiigazítást annak érdekében, hogy kellő előrelépés történjen a középtávú célkitűzés felé, ideértve a kiadási referenciaérték teljesülését. Ezzel összefüggésben kerülje el a lineáris csökkentéseket, biztosítsa a növekedést ösztönző kiadásokat, és fokozza a közkiadások hatékonyságának javítását. Használja ki a mozgásteret a növekedésre legkevésbé ártalmas adóemelés terén. A munkát terhelő magas adókról helyezze át a hangsúlyt az ingatlanadókra és a környezetvédelmi adókra. Csökkentse a munkavállalók és az önálló vállalkozók adóügyi megítélése közötti eltéréseket. Tegyen lépéseket az adóbeszedés javítására, csökkentse az adócsalást, javítsa az adószabályok betartását, többek között az összes adóra érvényes egyablakos beszedési rendszer végrehajtása révén.
            
         
               2.
            
            
               Az állami nyugdíjrendszerben vezessen be további változtatásokat annak hosszú távú fenntarthatóságának biztosítása érdekében. Gondolja át a korai nyugdíjbavonulási rendszer tervezetét. A megfelelőbb nyugdíjak érdekében mozdítsa elő a fiatal munkavállalók tényleges részvételét a tervezett második pillérben.
            
         
               3.
            
            
               Tegyen további lépéseket annak érdekében, hogy jelentős mértékben javuljon hozzáférés a megfizethető és minőségi iskola előtti gyermekfelügyeleti intézményekhez.
            
         
               4.
            
            
               A képzés, munkakeresési segítség és az egyénre szabott szolgáltatások, köztük a kiszervezett szolgáltatások minőségének és hatékonyságának növelésével szilárdítsa meg az állami foglalkoztatási szolgálatokat.
            
         
               5.
            
            
               A szabálytalanságok elkerülésére, valamint a közigazgatás stabilitása és hatékonysága érdekében haladéktalanul fogadja el és hajtsa végre a közalkalmazotti törvényt, valamint biztosítsa az új közbeszerzési törvény megfelelő végrehajtását. Oldja meg az anonim részvénytulajdonlás kérdését. Biztosítsa az uniós támogatások helyes végrehajtását, és fokozza a korrupció elleni küzdelmet.
            
         
               6.
            
            
               Fogadja el a felsőoktatás és a kutatóintézetek minőségi értékelését szolgáló átlátható és egyértelműen meghatározott rendszer létrehozásához szükséges jogszabályt. Biztosítsa, hogy a finanszírozás fenntartható legyen, és a minőségértékelés eredményéhez kapcsolódjon. Alakítsa ki a kötelező oktatás fejlődésorientált értékelési keretét.
            
         
      Kelt Brüsszelben, 2012. július 10-én.
      
         
            a Tanács részéről
         
         
            az elnök
         
         V. SHIARLY
      
   
   
      (1)  HL L 209., 1997.8.2., 1. o.
   
      (2)  2012-re érvényben tartja a tagállamok foglalkoztatáspolitikáira vonatkozó iránymutatásokról szóló, 2012. április 26-i 2012/238/EU tanácsi határozat (HL L 119., 2012.5.4., 47. o.).
   
      (3)  HL C 212., 2011.7.19., 5. o.
   
      (4)  HL L 306., 2011.11.23., 25. o.
   
      (5)  A Bizottság szolgálatai által a programban megadott információk alapján a közösen elfogadott módszertan alkalmazásával újraszámított, egyszeri és ideiglenes intézkedésektől mentes, ciklikusan kiigazított egyenleg.
   
      (6)  Az 1466/97/EK rendelet 9. cikkének (2) bekezdése szerint.